Document ID: 32005D0223

KOMMISSIONENS AFGØRELSE
af 25. februar 2005
om ændring af afgørelse 94/140/EF om nedsættelse af et rådgivende koordineringsudvalg for bekæmpelse af svig
(2005/223/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
Ved afgørelse 94/140/EF (1) nedsatte Kommissionen et rådgivende koordineringsudvalg for bekæmpelse af svig (i det følgende benævnt »udvalget«), der har til opgave at rådgive den om alle spørgsmål vedrørende forebyggelse og bekæmpelse af svig og uregelmæssigheder samt samarbejdet mellem medlemsstaterne indbyrdes og med Kommissionen på området bekæmpelse af svig.
(2)
Siden oprettelsen af udvalget er fællesskabsretten vedrørende beskyttelse af Fællesskabets finansielle interesser i vid udstrækning blevet videreudviklet og styrket, navnlig gennem nye retlige foranstaltninger og organisatoriske ændringer i Kommissionen.
(3)
Ved Rådets forordning (EF, Euratom) nr. 2988/95 (2) blev der således vedtaget generelle bestemmelser, hvori begrebet uregelmæssighed defineres, og der fastsættes en række administrative foranstaltninger og sanktioner på området beskyttelse af De Europæiske Fællesskabers finansielle interesser; ved Rådets forordning (Euratom, EF) nr. 2185/96 (3) blev der desuden vedtaget specifikke bestemmelser, der gælder for alle Fællesskabernes aktivitetsområder, og som vedrører den administrative kontrol, Kommissionen foretager på stedet.
(4)
Med artikel 280, der blev indføjet i EF-traktaten via Amsterdam-traktaten, afstikkes der en ny institutionel ramme for bekæmpelse af svig. Den nye artikel indeholder navnlig bestemmelser om delt kompetence mellem Fællesskabet og medlemsstaterne og et snævert, løbende samarbejde mellem medlemsstaternes kompetente myndigheder og Kommissionen med henblik på at beskytte Fællesskabernes finansielle interesser.
(5)
Med Kommissionens afgørelse 1999/352/EF, EKSF, Euratom (4) blev Det Europæiske Kontor for Bekæmpelse af Svig (OLAF) oprettet under Kommissionen; det har til opgave at gennemføre svigbekæmpende administrative undersøgelser, og dets ansvarsområde er udvidet til at omfatte alle aktiviteter i forbindelse med beskyttelsen af Fællesskabernes interesser mod uregelmæssigheder, som kan give anledning til, at der rejses administrative sager eller straffesager.
(6)
I Europa-Parlamentets og Rådets forordning (EF) nr. 1073/1999 (5) og Rådets forordning (Euratom) nr. 1074/1999 (6) fastsættes de retlige rammer for OLAF's aktiviteter, idet kontoret navnlig får til opgave at sikre samarbejdet mellem medlemsstaternes kompetente myndigheder og Kommissionen for at samordne indsatsen med henblik på at beskytte Fællesskabets finansielle interesser mod svig.
(7)
For så vidt angår beskyttelse af euroen mod falskmøntneri indeholder Rådets forordning (EF) nr. 1338/2001 (7) bestemmelser om etablering af et tæt, løbende samarbejde mellem de nationale myndigheder og Kommissionen, idet sidstnævnte får til opgave gennem høringer af et passende rådgivende udvalg at sikre den overordnede beskyttelse af den fælles mønt. I medfør af Rådets afgørelse 2001/923/EF (8) blev Kommissionen gjort ansvarlig for forvaltningen og gennemførelsen i samarbejde med medlemsstaterne af et fællesskabshandlingsprogram for udveksling, bistand og uddannelse med henblik på beskyttelse af euroen mod falskmøntneri (»Pericles«-programmet).
(8)
I lyset af de nye retningslinjer i fællesskabsretten og udvalgets generelle opgave vil det være nyttigt at tilpasse dets høringsbeføjelser og medlemsstaternes repræsentation i udvalget, idet repræsentanterne bør kunne bistås af de kompetente nationale myndigheder. For at skabe større fleksibilitet i forbindelse med udvalgets arbejde vil det desuden være nyttigt at skabe mulighed for at nedsætte sektorspecifikke arbejdsgrupper.
(9)
Afgørelse 94/140/EF bør følgelig ændres -
TRUFFET FØLGENDE AFGØRELSE:
Artikel 1
Afgørelse 94/140/EF ændres som følger:
1)
Artikel 2, stk. 1, erstattes af følgende:
»1. For at forbedre etableringen af et tæt, løbende samarbejde mellem de kompetente myndigheder på området bekæmpelse af svig kan udvalget høres af Kommissionen om alle spørgsmål vedrørende forebyggelse og bekæmpelse af svig og alle andre ulovlige aktiviteter, der er til skade for Fællesskabets finansielle interesser, samt om alle spørgsmål om samarbejde mellem medlemsstaterne indbyrdes og med Kommissionen med henblik på at beskytte Fællesskabets finansielle interesser.
Udvalget kan høres af Kommissionen om alle spørgsmål vedrørende aktiviteter i forbindelse med beskyttelsen af Fællesskabets finansielle interesser og beskyttelsen af eurosedler og -mønter mod falskmøntneri.
Udvalget kan også høres af Kommissionen om alle spørgsmål vedrørende den retlige beskyttelse af Fællesskabets finansielle interesser, herunder de politimæssige og retlige aspekter af udviklingen af og samarbejdet om bekæmpelse af svig.«
2)
Artikel 3 ændres som følger:
a)
Stk. 1 erstattes af følgende:
»1. Udvalget består af to repræsentanter for hver medlemsstat, der kan bistås af to repræsentanter for de berørte kompetente nationale myndigheder.«
b)
Stk. 3 erstattes af følgende:
»3. Efter aftale med Kommissionen kan der nedsættes arbejdsgrupper for at lette udvalgets arbejde på de sektorspecifikke områder, der henhører under dets beføjelser.
Kommissionen forestår sekretariatet herfor.«
3)
I artikel 6 erstattes henvisningen til traktatens artikel 214 med en henvisning til traktatens artikel 287.
Artikel 2
Denne afgørelse får virkning fra dagen for offentliggørelsen i Den Europæiske Unions Tidende.
Udfærdiget i Bruxelles, den 25. februar 2005.

Labels: 15